钦定古今图书集成/明伦汇编/官常典/第083卷 > 阳州武昭公永乐
## 钦定古今图书集成/明伦汇编/官常典/第083卷 > 阳州武昭公永乐

按《北齐书》本传：“阳州公永乐，神武从祖兄子也。太昌
初，封阳州县伯，进爵为公，累迁北豫州刺史。河桥之
战，司徒高昂失利，退永乐，守河阳南城。昂走趣城南，
西军追者将至，永乐不开门，昂遂为西军所擒。神武
大怒，杖之二百。后罢豫州，家产不立。神武问其故，对
曰：‘裴监为长史，辛公正为别驾，受王委寄，斗酒只鸡
不入’。”神武乃以永乐为济州，仍以监公正为长史、别
驾。谓永乐曰：“尔勿大贪，小小义取，莫复畏。”永乐至州，
监、公正谏不见听，以状启神武。神武封启以示永乐，
然后知二人清直，并擢用之。永乐卒于州，赠太师、太
尉、录尚书事，谥曰武昭。无子，从兄恩以第二子孝绪
为后，袭爵。